Birthe Rønn Hornbech (V), 2008-01-23:
Det har været vigtigt for regeringen at forbedre asylbørnenes forhold.
Som det fremgår af regeringsgrundlaget, gælder det også, selv om forældrene har fået afslag på asyl og altså opholder sig ulovligt i Danmark.
Det har været vigtigt for regeringen, at børnene ikke bliver taget som gidsler i den anledning.
Undervisnings- og aktiveringsindsatsen er i højere grad blevet rettet mod at forberede asylsøgerne på en mulig fremtid hjemme, og i maj sidste år blev der afsat penge til en styrkelse af børne- og ungeområdet og forbedring af indkvarteringsforholdene for dem, der har opholdt sig længst på centrene.
I marts 2007 blev indkvarteringsforholdene for børnefamilierne yderligere forbedret.
I juni 2007 blev der ydet tilbud om opkvalificering og økonomiske forbedringer.
Man kan roligt sige, at forholdene på asylcentrene også inden folketingsvalget var langt bedre, end da Socialdemokratiet og Det Radikale Venstre udgjorde regeringen.
De partier, der i valgkampen og siden har været kritiske over for forbedringerne, skylder os egentlig en forklaring på, hvorfor de i regering lod stå til i udlændingepolitikken, og hvorfor de i den grad lod stå til, når det gjaldt forholdene i asylcentrene.
Under SR-regeringen var asylsøgernes forhold katastrofalt dårlige sammenlignet med i dag.
Forleden blev regeringsgrundlagets målsætning om endnu bedre forhold for afviste asylsøgere så opfyldt.
Regeringen indgik en aftale med Dansk Folkeparti.
Aftalen indebærer, at børnefamilier med særlige behov kan tilbydes bolig uden for asylcentrene, såfremt dette er til familiens og i særdeles til børnenes bedste.
En sådan aftale har SR-regeringen aldrig så meget som foreslået.
Yderligere omfatter aftalen med Dansk Folkeparti fra sidste uge uddannelsestilbud til børn og unge.
Alt sammen er det initiativer, der kan iværksættes straks, og som først og fremmest har et humanitært sigte.
Det er nemlig initiativer, der kan iværksættes uden lovændring.
For mig personlig har det været afgørende, at denne del af asylpolitikken blev iværksat straks og ikke skulle afvente lange forhandlinger og mere langsigtede initiativer.
I valgkampen var der da også flere af oppositionens partier, der tilsyneladende tænkte på asylbørnenes ve og vel.
I dag må man sige, at det var dengang.
I dag er der gået politik i sagen, og det virker ikke, som om det er for børnenes skyld.
Nu er det, som om man vil trække beslutningerne i langdrag.
Jeg kan garantere for, at det ikke vil lykkes.
Udlændingeservice og Dansk Røde Kors er allerede gået i gang med at iværksætte forbedringerne til gavn for de afviste asylsøgere.
Men det kan naturligvis ikke forhindres, at forespørgslen i dag skaber usikkerhed hos asylsøgerne selv.
Ud over disse øjeblikkelige forbedringer, som vi har aftalt med Dansk Folkeparti, ønsker regeringen og Dansk Folkeparti, som det fremgår af aftalen, bl.a. også at se på asylsøgernes forpligtelser og at skærpe indsatsen mod illegalt arbejde.
Der er i øvrigt i aftalen en række hensigtserklæringer, som formentlig vil kræve lovændringer for at blive udmøntet, og det siger sig selv, at Folketingets partier vil blive indbudt til forhandling herom.
Det skal også understreges, at aftalen bygger på de grundlæggende principper, der gælder i dansk asylpolitik.
Udlændinge, der ikke har lov til at opholde sig her i landet, skal naturligvis udrejse, for når der er meddelt afslag på asyl, er der taget stilling til, at udlændingen ikke er i risiko for forfølgelse, når han vender hjem.
Afviste asylsøgere, der nægter at medvirke til udrejsen, skal naturligvis ikke belønnes, men vi vil godt sikre dem et godt fundament for deres fremtid i hjemlandet.
Det bidrager aftalen også til ved at sikre flere børnefamilier bedre forhold.
Jeg har altså vægtet hensynet til de afviste asylsøgere og især børnene højere end at trække forhandlingerne i langdrag.
Jeg vil ikke være med til at trække pinen ud.
Det er ikke rimeligt, at de pågældende asylsøgere skal vente længere end nødvendigt, og hermed er den del af regeringsgrundlaget altså opfyldt.
Som sagt indeholder aftalen forbedringer, der kan ske uden lovændringer.
Jeg kunne sådan set have gjort det på egen hånd; det er ikke noget, jeg behøver at gå i Folketinget med.
Men det er nu engang sådan, at man plejer at inddrage forligspartiet og høre dets opfattelse - det var altså Dansk Folkeparti - derfor aftalen.
Jeg håber, at de vilkårsforbedringer, der nu gennemføres, kan gøre dagligdagen nemmere for de familier, der har det sværest.
De får mulighed for at bo uden for centrene, og undervisningstilbud til børnene og de unge styrkes.
Men jeg vil godt understrege, at disse vilkårsforbedringer kun er et lille hjørne af de mange udlændingepolitiske emner, der er på regeringens dagsorden.
På det lange sigt ønsker regeringen, som det fremgår af regeringsgrundlaget, at se på, om vi kan hente ideer fra andre lande til eventuel ændring af rammerne for asylpolitikken og forholdene for asylsøgerne her i landet.
Regeringen er ved at nedsætte et ekspertudvalg, der skal kortlægge andre landes asylregler.
Udvalget skal vurdere forskelle i modtageforholdene for asylsøgerne samt mulighederne for at oprette modtagecentre i flygtningenes nærområder og en lang række andre ting, vi vil se på, hvis det er muligt at sammenligne mellem landene.
Det er klart, at når den rapport foreligger, vil partierne blive inddraget i det videre arbejde.
Regeringen vil også styrke samarbejdet mellem asylcentrene og kommunerne om traumatiserede asylsøgere.
Der skal i større omfang tilbydes systematisk psykologundersøgelse af børn i udsatte familier og af udsatte voksne på et tidligt tidspunkt i asylforløbet.
Endelig agter jeg naturligvis at invitere alle partier til drøftelse af visumplaner og jobplan og de andre større opgaver, som er på dagsordenen, og som vil komme på dagsordenen.
Jeg vil dermed også afprøve partierne, om de nu rent faktisk ønsker at være med til at skabe nogle konstruktive løsninger.
Det håber jeg man vil, og det ser jeg frem til i et godt samarbejde.